钦定古今图书集成/明伦汇编/交谊典/第013卷 > 《思旧赋》〈有序〉晋·向秀
## 钦定古今图书集成/明伦汇编/交谊典/第013卷 > 《思旧赋》〈有序〉晋·向秀

嵇康善锻，秀为之佐，相对欣然，旁若无人。又共吕安灌园于山阳。康既被诛，秀应本郡计入洛。文帝问曰：“闻有箕山之志，何以在此？”秀曰：“以为巢、许狷介之士，未达尧心，岂足多慕。”帝甚悦。秀乃自此役作《思旧赋》云。〈以上《题解》。〉

余少与嵇康、吕安居止接近，其人并有不羁之才。然嵇志远而疏，吕心旷而放，其后各以事见法。嵇博综技艺，于丝竹特妙，临当就命，顾视日影，索琴而弹之。余逝将西迈，经其旧庐，于时日薄虞渊，寒冰凄然，邻人有吹笛者，发声寥亮，追思曩昔游宴之好，感音而叹，故作赋云。

将命适于远京兮，遂旋反而北徂。济黄河以汎舟兮，
经山阳之旧居。瞻旷野之萧条兮，息余驾乎城隅。践
二子之遗迹兮，历穷巷之空庐。叹《黍离》之愍周兮，悲
麦秀于殷墟。追古昔以怀今兮，心徘徊以踌躇。栋宇
存而弗毁兮，形神逝其焉如？昔李斯之受罪兮，叹黄
犬而长吟。悼嵇生之永辞兮，顾日影而弹琴。托运遇
“于领会兮，寄馀命于寸阴。”听鸣笛之慷慨兮，妙声绝
而复寻。停驾言其将迈兮，遂援翰而写心。